**С Т А Н О В И Щ Е**

изготвено, съгласно Заповед № РЗ 1882/25.10.2012 г. на Ректора на

ВТУ „Св. Св.Кирил и Методий”,

на доц. д-р Станимир Стоянов Станев от ШУ „Епископ Константин Преславски”, член на Научно жури по процедура за защита на дисертационен труд на тема:

"**Модели базирани на йерархични композиции от пространства, за управление на софтуерни версии**",

разработен от **Владимир Йорданов Йотов**, докторант

към катедра "Компютърни системи и технологии"   
на Факултет Математика и Информатика на ВТУ "Св.Св. Кирил и Методий" за

получаване на ОНС "**Доктор**"в

научната област "**Природни науки, математика и информатика**",

професионално направление "**4.6 Информатика и компютърни науки**"

научна специалност: **01.01.12 Информатика**

**1. Данни за дисертанта**

Владимир Йорданов Йотов е роден през 1980 г. във Велико Търново. През 2002 г. завършва висшето си образование във ВТУ „Св. св. Кирил и Методий”, специалност „Информатика”. През 2003 г.е приет за докторант във ВТУ. Трудовата му дейност е свързана с информационните технологии.

**2. Данни за докторантурата**

Владимир Йорданов Йотов е бил приет за докторант към катедра „Компютърни системи и технологии” на ВТУ през 2003 г. в резултат на проведения конкурс. В процеса на обучението докторантът е положил необходимите изпити и изпълнявал учебните си задължения. Всички формални изисквания на действащите закони и правилници в Република България и Великотърновския Университет „Св. св. Кирил и Методий” са спазени. Дисертационният труд е насочен за публична защита след вътрешната защита в катедра „Компютърни системи и технологии”.

**3. Данни за дисертацията и автореферата**

Дисертацията съдържа 154 страници текст и прототип на DVD носител като неразделна част от самата дисертацията. Текстът се структуриран както следва: увод, три глави, заключение, приложения и списък на използвана литература. Всичко това отговаря на изискванията на чл. 31, ал. 2 от ПУРПНСЗАД във ВТУ „Св. св. Кирил и Методий”.

В Първа глава дисертантът прави обстоен преглед на съществуащите модели в сферата на управлението на версиите, участващи в процеса на изграждане на софтуерни системи. Напълно уместно е присъствието на темата за съвместна работа на сътрудниците и осигуряването на съвместната им работа, използвайки работни пространства.

Втора глава съдържа както теоретични, така и практически елементи. Докторантът въвежда принципи, дефиниции, правила и следствия, които подпомагат създаването на авторската методологична рамка за продуктивно използване на теоретичните модели.

Трета глава разглажда практическата реализация на прототип. В нея се демонстрира метод на симулация при създаване на система с използване на съществуващите модели и инструменти, и с използването на моделите, залегнали в дисертацията. без протопипа. Заключението показва резултатите на научното изследване и приносите. Списък на използваната литература съдържа 112 заглавия.

Като критична забележка към дисертацията може да се посочи използването на материали от Уикипедия. В езиково отношение дисертацията и авторефератът са написани в научен стил. Авторефератът отразява съдържанието на дисертационния труд в неговите основни параметри.

**4. Научни приноси**

Дисертацията на Владимир Йотов има безспорно приноси в областта на софтуерно инженерство от научно и от научно-приложно естество.

1. На първо място трябва да се отбележи, че поставените задачи са решени. В значителна степен това става възможно, защото още в началото докторантът правилно формулира нерешени от науката задачи, а това става възможно след много обстоен анализ на управлението на версиите при създаването на софтуерни системи. Така очертаната цел е много важна предпоставка за постигане на позитивен резултат.

2. Дисертантът предлага гъвкав модел на версионизиран обект, с помощта на който се позволява свобода при определянето степента на гранулираност на обектите. Такъв модел предоставя значително повече възможности за разрешаване на практически задачи.

3. Експониран е модел на среда с йерархично композирани работни пространства, който от своя е допълнен от модел на данните за самата среда. Дефинирани са теоретичните правила, транзакциите над версионизраните обекти, класификация на транзакциите. За удачен може да се смята опитът за конструиране на модела на жизнен цикъл на версионизиран обект.

4. В предложената адаптация на метода за проследимост на промените се използва определена композираност на пространствата и на обектите като структура, позволяваща раздробяване на големите задачи на по-малки за по-оптимално решение. Като следствие от това се получава ситуация на всеобхватност на обектите и връзките между тях в процеса на създаване на софтуерните продукти.

5. Предложена е българска адаптация на терминологията в областта на управлението на версии. Въведени са 2 принципа, 13 дефиниции, 5 правила и 5 следствия. Създадена е онтологична схема на понятията в съответна област ( Приложение 3 на стр.115).

6. Авторът предлага определен методологичен формат (наречен от него „методологична рамка”) при практическото използване на разработените модели, като самият методологичен формат е създаден от стандартни работни процеси. Сравнителният анализ между приложението на известните инструменти и разработените модели идва да покаже предимството на последните. Налице е увеличаване на степента на автоматизация на някои операции в при изработване на софтуерните продукти.

7. Съществен принос на докторанта представлява създаденият от него и лицензиран прототип на система за управление на версии. С неговата помощ е направена апробация на разработените модели.

**5. Публикации и участия в научни форуми**

Представените публикации на дисертанта съответстват в съдържателен план на темата на дисертацията и отговарят в количествен аспект на изискванията почл. 30, ал.1, т. 3 от ПУРПНСЗАД във ВТУ. Участието на докторанта в научни форуми съответства тематично на дисертационния труд, което съответства на същия Правилник за участия на дисертанта в научни форуми по темата на дисертацията.

**6. Заключение**

В съответствие с описаните по-горе качества на дисертационния труд и достижения на докторанта **предлагам** на уважаемите членове на Научното жури **да гласуват за присъждането му на образователната и научна степен „доктор”**.